**Сипката торбарка** (науч. *Remiz pendulinus*) е мала врапчевидна птица од родот *Remiz*. Распространета е низ умерениот појас на Евроазија и САД. Ја има и во Македонија.
За првпат видот беше опишан како *Motacilla pendulinus* од Linnaeus во неговата *Systema naturae*, 1758.

Опис
----

Сипката торбарка е мала птица, долга 10-11 см, има распон на крилјата 16-18 см и тежи 8-13 грама. Има кафеавкави горни делови, посветли долни делови, сива глава и црна маска преку очите. Има полов диморфизам, мажјаците се со појаки бои, грбот им е прошаран со црвеникава нијанса, маската преку очите е поширока и го опфаќа и челото, а долните делови се со посветла крем боја прошарано со црвеникаво.

Кај женките грбот е еднобојно кремав, маската е многу потенка, а долните делови посветло крем, малку прошарани или воопшто, со црвеникаво. Младенчињата се целите светло крем, без маска на очите. Нозете им се сиви, клунот е прав, остар, елегантен и светлосив, очите темни, а пердувите на опашката и крилјата се темнокафеави обрабени со посветла кремава боја. Кај женките, основата на тие пердуви е малку посветла и посивкава.

Поведение
---------

Живеалиштето на сипката торбарка се бреговите на езерата и реките со бујна крајбрежна вегетација или трски за гнездење, поретко во копното.

Гнездо во Полска
*Remiz pendulinus* 
Специфично за овој вид е изградбата на гнездото, од каде го добила и македонскиот назив. Гнездото е во вид на торба (висулец), обесено најчесто врз водна површина, и тогаш го прават пониско, на околу 1.5 - 5 метри, а ако не е над вода го градат повисоко, на околу 12 метри.
Изградбата на гнездото го започнува мажјакот, тој ја прави основата, става јамка, а потоа му се придружува и женката. За изградба користат стебленца од тревки, цветот од трска, врбови ливчиња, животински влакна и сл. Надворешната структура на гнездото ја градат 4 недели, и тоа е долго 17 см, 10 см во пречник, влезниот тунел е 4-5 см, а самиот влез 25 мм широк. Ѕидовите на гнездото се многу силни, со дебелина од 20 до 25 мм. Тоа може да се уништи по 5-8 години, но најчесто самите птици го разрушуваат употребувајќи ги материјалите за ново гнездо. Не го користат истото гнездо двапати. Понекогаш ги несат јајцата пред гнездото да биде целосно довршено.

Леглото има просечно 6-7 јајца (3-16), жолтеникави со розова нијанса. Само женката ги инкубира јајцата 11-14 дена, а пилињата остануваат во гнездо 15-18 дена. Птиците имаат голема довреба во гнездото, па пилињата често ги оставаат сами. Кога започнува инкубацијата, мажјакот ги напушта и почнува да гради ново гнездо во близина со тенденција да формира нов пар. Тој не учествува во грижата за потомството. Во текот на летото тој може да има 3 гнезда, а женката има само едно. По оперјувањето, младенчињата може да останат со женката уште 1-2 недели, а потоа се групираат во јата.

Подвидови
---------

Има 4 подвида:

во Европа:
* Remiz pendulinus - номинираниот подвид;

во Азија:
* Remiz macronyx;
* Remiz coronatus;
* Remiz consobrinus.

Занимливости
------------

Во минатото во Европа, гнездото на сипката торбарка се употребувало како детски влечки.

Статус
------

Во Европа полово зрела популација има 210.000-420.000 пара, односно 630.000-1.260.000 единки, а Европа опфаќа 25-49% од глобалниот опсег. Според тоа, и опсегот и популацијата на овие птици е голема и не е во опаѓање, односно има благ раст, па во Црвениот список на МСЗП е класифициран како вид со најмала загриженост.

Наводи
------

1. 1 2  BirdLife International (2012). „*Remiz pendulinus*". *IUCN Red List. Version 2012.1*. International Union for Conservation of Nature. Посетено на 16 July 2012.
2. ↑  (латински) Linnaeus, Carolus (1758). *Systema naturae per regna tria naturae, secundum classes, ordines, genera, species, cum characteribus, differentiis, synonymis, locis. Tomus I. Editio decima, reformata*. Holmiae. (Laurentii Salvii). стр. 189. M. capite ferrugineo, macula nigra oculan, remigibus rectricibusquc fuscis margine utroque ferrugineis
3. ↑
4. ↑  „архивска копија". Архивирано од изворникот на 2013-04-17. Посетено на 2013-09-04.
5. ↑  Harrap, Simon; Quinn, David (1996). *Tits, Nuthatches and Treecreepers*. Christopher Helm. стр. 205–211. ISBN 0-7136-3964-4.
6. ↑  BirdLife International 2004

Надворешни врски
----------------

|  |  |
| --- | --- |
| Ризница | „Сипка торбарка" на Ризницата ? |

* Возраст и пол (PDF; 3.8 MB) од Javier Blasco-Zumeta & Gerd-Michael Heinze[*мртва врска*]
* Видеа, фотографии и звуци Архивирано на 11 март 2016 г. на Интернет колекцијата птици
* Фотографии на www.naturlichter.com